paragraph_text: U kasno brončano doba javljaju se, ilirska plemena Japodi, Liburni, Delmati, Breuci, Kolapijani te Histri. Krajem 4. i početkom 3. stoljeća doseljavaju se keltska plemena i zaposjedaju doline rijeka, a Grci koloniziraju otoke i obalu. Od 229. prije Krista Rimljani vode više ratova protiv ilirskih plemena i konačno ih pokoravaju (6. – 9. god). Provincija Ilirik dijeli se na Dalmaciju i Panoniju. Istra je pripala italskom području. Novu reorganizaciju provodi Dioklecijan, pa na području Hrvatske nastaju 4 provincije. Od 3. stoljeće u te se krajeve širi kršćanstvo. Nakon propasti Zapadnorimskoga Carstva 476. područje Hrvatske jedno je vrijeme pod vlašću Istočnih Gota (Liburnija, Dalmacija), Langobarda (Panonija), te Bizanta. Početkom 7. stoljeća u Hrvatsku se naseljavaju Avari i Slaveni.